Helmut Kohl

Helmut Josef Michael Kohl (roź. 3. apryla 1930 w Ludwigshafenje, wum. 16 junija 2017) jo był nimski kśesćijańskodemokratiski politikaŕ. Wón jo był wót 1982 do 1998 ako wjednik carno-žołtego kněžaŕstwa šesty zwězkowy kanclaŕ Nimskeje. W běgu politiskego žywjenja statkował ako ministaŕski prezident Rheinland-Pfalcojskeje (1969–76), zwězkowy pśedsedaŕ strony CDU (1973–98) a wjednik opozicije w zwězkowem sejmje (1976–82).

Pó złamanju cerwjeno-žołteje koalicije a wuspěšnem wótgłosowanju wó wugronjenju njedowěry pśeśiwo kanclarjeju Helmutej Schmidtoju (SPD) bu Kohl dnja 1. oktobra 1982 za šestego zwězkowego kanclarja wólony. Wón jo nawjedował koaliciju stronow CDU/CSU a FDP až do lěta 1998, gaž jo zgubjował we wólbach swóju wětšynu. Helmut Kohl jo ze 16 lětami w zastojnstwje nejdlej amtěrujucy zwězkowy kanclaŕ Nimskeje až do źinsajšnego.

Pód nawjednikom Kohla stej se zasej zjadnośiłej w lěśe 1990 NDR a ZRN pó 41 lětach, cogoždla ma wón wósebnje w konserwatiwnych krejzach pśimě „kanclaŕ jadnoty“.

 Wótkaza 

 www.helmut-kohl.de Webstrona Konrada Adenaueroweje załožby wó Helmuśe Kohlu

Kategorija:Muž
Kategorija:Nimski politikaŕ
Kategorija:Roź. 1930
Kategorija:Wum. 2017
Kategorija:Wótpósłańc zwězkowego sejma
Kategorija:Zwězkowy kanclaŕ Nimskeje
Kategorija:Cłonk CDU